Hei, denne artikkelen er over ett år gammel og kan inneholde utdatert informasjon



(Dagbladet): Med sin sylskarpe tunge, har Steven Patrick Morrissey (52) skaffet seg flere fiender enn venner de siste 30 årene.

Nå har The Smiths-legenden igjen vært ute og slengt med leppa, da han under en konsert i Polen søndag kveld fastslo at massakrene i Oslo og på Utøya ikke kan sammenlignes med antallet dyr som daglig drepes av hurtigmatkjedene, ifølge Daily Mirror.

Viser avsky Da han introduserte låta «Meat is Murder», uttalte han følgende:

- Vi lever alle i en morderisk verden, som hendelsene i Norge har vist. Likevel er dette ingenting sammenlignet med hva som skjer på McDonald's og Kentucky Fried Shit hver dag.

Flere som var på konserten har siden vist sin avsky over utsagnet på artistens fanforum.

- Sammenligne drap på barn med KFC og McDonald's? For en drittsekk, skriver en.

Fanatisk Ifølge Morrisseys talsperson vil ikke 52-åringen kommentere det kontroversielle utsagnet ytterligere, skriver Daily Mirror.

- Han mener utsagnet taler for seg selv.

Vegetarianeren Morrissey er kjent for å være fanatisk i sine synspunkter rundt kjøttindustrien.

I forkant av en konsert i Middlesbrough tidligere denne måneden krevde han at alle måtte kroppsvisiteres, for å forhindre at de hadde med seg noen kjøttprodukter inn i konsertsalen.

Også den konservative og kontroversielle kommentatoren Glenn Beck har blitt beskyldt for å komme med upassende kommentarer om tragedien i Norge.

I helga brukte den tidligere Fox News-talkshowverten sitt riksdekkende radioprogram til å sammenlikne AUF med Hitlers nazistiske ungdomsorganisasjon, Hitlerjugend.

